**oppvekst**

Fiskå skole

**Samarbeidsutvalget ved Fiskå skole - Høringsuttalelse skolebehovsplan**

**Tilslutning til skolens FAU sin høringsuttalelse**

Samarbeidsutvalget og miljøutvalget ved Fiskå skole har i møte 21. oktober gitt sin tilslutning til FAU sin uttalelse i forbindelse med skolebehovsplanen. I tillegg vil utvalgene komme med følgende bemerkninger.

**Samarbeidsutvalget ved Fiskå skole er bekymret over forslaget om å slå sammen Fiskå skole og Karuss skole til én stor ungdomsskole**

Fiskå skole har i dag 260 elever, og Karuss skole har omtrent samme antall elever på ungdomstrinnet. En sammenslåing til én ungdomsskole vil gi rundt 500 elever på en skole.

Vi ser det som en ulempe og risiko å samle hele ungdomstrinnet i midtre Vågsbygd på én skole. Det kan medføre større belastning på elevene generelt og for utsatte elever spesielt. Skolens størrelse vil medføre at vi vil gå fra et i dag oversiktlig miljø til et mindre oversiktlig miljø.

**Fiskå skole er oppgradert for 20 millioner de siste årene**

Skolen fremstår i dag som en hensiktsmessig skole spesielt i forhold til skolens uteområde.

Skolen har i dag et uteområde som er på høyde med det beste en skole kan forvente.

I forbindelse ved utvidelse av Amfisenteret fikk skolen et løft som ikke hadde vært mulig ved hjelp av etatens egne midler. Innenfor skolens område er det kunstgressbane, tennisbane, basketballbane og sandvollybane. Skolen har også fått nytt klimaanlegg, nye stoler og pulter, nytt møblement på personalrom og nytt skolekjøkken.

**Sosialt miljø og læringsmiljø**

Skolen har i dag et godt elevmiljø. Den enkelte elev blir sett og skolens størrelse medvirker til at ledelsen og lærerne kjenner til alle elevene på skolen. Skolen har et uteområde som innbyr til aktivitet i friminutt og midttime. Det medvirker til at det er lite mobbing på skolen, og et generelt lavt konfliktnivå blant elevene. Dette har igjen ført til økt trivsel for elever og lærere, som igjen gir økt læringstrykk.

**Valget mellom strukturelle endringer eller andre omfordelinger i budsjettet i oppvekstsektoren**

Samarbeidsutvalget ser positivt på at det er foretatt en utredning rundt den strukturelle skolesituasjonen i Kristiansand. Svakheten ved den fremlagte rapporten er at den ikke vurderer grundig nok funksjonelle sammenhenger i forbindelse med eventuelle skoleutvidelser. Rapporten legger stor vekt på tekniske fakta, men etter vår mening for lite vekt på konsekvenser for den enkelte skole og nærmiljø. Samarbeidsutvalget mener at det må være mulig å omfordele midler i totalbudsjettet i oppvekstsektoren. Det bør foretas en utredning i forbindelse med støttetjenestene som øker i omfang og omkostninger. Samarbeidsutvalget setter spørsmålstegn ved at en stor del av budsjettet i oppvekstsektoren går til støttetjenester utenfor skolen og ikke til hjelp i klasserommet.

**21. Oktober 2024**

Samarbeidsutvalget ved Fiskå skole